b'\n_START_ARTICLE_\nBaltkrievija\n_START_SECTION_\n\xc4\xa2eogr\xc4\x81fija\n_START_PARAGRAPH_\nBaltkrievijas plat\xc4\xabba ir 207 600 km\xc2\xb2. T\xc4\x81 robe\xc5\xbeojas ar piec\xc4\x81m valst\xc4\xabm: zieme\xc4\xbcrietumos ar Latviju, zieme\xc4\xbcaustrumos un austrumos ar Krieviju, dienvidos ar Ukrainu, rietumos ar Poliju un Lietuvu. Baltkrievijai nav izejas pie j\xc5\xabras._NEWLINE_Baltkrievijas reljefs galvenok\xc4\x81rt ir veidojies pleistoc\xc4\x93na \xc4\x93ras laik\xc4\x81, kas s\xc4\x81k\xc4\x81s aptuveni pirms 2,6 miljoniem gadu un nosl\xc4\x93dz\xc4\x81s ar ledus laikmetu aptuveni pirms 11 t\xc5\xabksto\xc5\xa1iem gadu. Liel\xc4\x81ko da\xc4\xbcu no valsts veido zemienes (Centr\xc4\x81lais Bjarezinas l\xc4\xabdzenums) ar nelieliem pakalniem un augstien\xc4\x93m. Augst\xc4\x81kais punkts virs j\xc5\xabras l\xc4\xabme\xc5\x86a ir Dzer\xc5\xbeinska kalns (345 m). Vair\xc4\x81k nek\xc4\x81 puse no valsts teritorijas atrodas zem 200 metru atz\xc4\xabmes virs j\xc5\xabras l\xc4\xabme\xc5\x86a. Baltkrievijas teritoriju no dienvidrietumiem l\xc4\xabdz pat zieme\xc4\xbcaustrumiem \xc5\xa1\xc4\xb7\xc4\x93rso Baltkrievijas gr\xc4\x93da. Baltkrievijas galvaspils\xc4\x93ta Minska atrodas tie\xc5\xa1\xc4\x81 \xc5\xa1\xc4\xabs gr\xc4\x93das tuvum\xc4\x81._NEWLINE_Baltkrievijas teritoriju \xc5\xa1\xc4\xb7\xc4\x93rso vair\xc4\x81kas lielas upes. Liela da\xc4\xbca no valsts atrodas D\xc5\x86epras basein\xc4\x81, kura pl\xc5\xabst no zieme\xc4\xbciem uz dienvidiem Baltkrievijas austrumu pus\xc4\x93. Liel\xc4\x81k\xc4\x81s D\xc5\x86epras pietekas Baltkrievijas teritorij\xc4\x81 ir Pripete, Bjarezina un So\xc5\xbea. Zieme\xc4\xbcos Baltkrievijai cauri tek Daugava, bet rietumos atrodas Nemunas izteka.'